Bekendstelling: Paul Kruger 2025 | Die Vryburger
Dit is met dankbare afwagting dat die sameroepers die volgende aan ons volksgenote bekend stel:
"Paul Kruger 2025", 'n samewerkende aksie van volks-organisasies wie die Christelik-gereformeerde geloofsgrondslag en volksliefde van Paul Kruger en ander onderskryf, wil die 200-jarige geboorte herdenking van een van ons grootse volksleiers vier, deur sy nalatenskap opnuut deel maak van ons volkslewe, ons volkmondering en ons volks-ideale.
Verbondenheid aan God deur 'n opregte, nederige geloof
Volksliefde en dienswillige leierskap
Insig en wysheid (in regering, handel en wandel)
Ons wil strewe na verwesenliking van die ideale wat hy sy volk vermanend toegebid het in sy laaste boodskap:
dat die werk eenmaal begin deur ons voorsate voltooi mag word
eenheid en eendrag
koestering van ons volkskap en ons taal
heropbou van ons volk en ons land op die grondslag van ons Christelike geloof
Ons wil veral president Kruger se boodskap en nalatenskap bekend te stel aan 'n opkomende geslag, binne die konteks van sy lewens-voorbeeld van die daaglikse Christelike lewenswandel – seker sy belangrikste nalatenskap aan sy volk.
Ons wekroep is "Vra na die HERE … bou daarop jou toekoms", wat ons neem uit Paul Kruger se lewenswandel (verwoord in Psalm 105) en die bekende uittreksel uit sy laaste boodskap aan sy volk.
Want wie vir hom 'n toekoms wil skep, mag die verlede nie uit die oog verloor nie.
Daarom: soek in die verlede al die goeie en die skone wat daarin te ontdek is, vorm daarna u ideaal en probeer om daardie ideaal vir die toekoms te verwesenlik.
Dit stem my eweneens tot dankbaarheid om te sien dat daar eenheid, daardie eendrag by u heers. Vergeet nooit die ernstige waarskuwing wat lê in die woorde: "verdeel en heers" nie, en sorg dat hierdie woord nooit op die Afrikanervolk van toepassing sal kan wees nie.